b'\n_START_ARTICLE_\nSimpati\xc4\x8dno \xc5\xbeiv\xc4\x8devje\n_START_PARAGRAPH_\nSimpati\xc4\x8dno \xc5\xbeiv\xc4\x8devje ali simpatikus zajema vegetativne \xc5\xbeivce, ki izvirajo iz torakalnega in lumbalnega dela hrbtnega mozga. Gre za enega od treh delov vegetativnega \xc5\xbeiv\xc4\x8devja, poleg parasimpati\xc4\x8dnega in enteri\xc4\x8dnega \xc5\xbeiv\xc4\x8devja. Njegova poglavitna funkcija je priprava organizma na boj ali beg. Vendar pa je simpati\xc4\x8dno \xc5\xbeiv\xc4\x8devje vseskozi aktivno na dolo\xc4\x8deni stopnji in pomaga vzdr\xc5\xbeevati homeostazo.\n_START_SECTION_\nSplo\xc5\xa1ni opis\n_START_PARAGRAPH_\nKot del avtonomnega \xc5\xbeiv\xc4\x8devja simpati\xc4\x8dno \xc5\xbeiv\xc4\x8devje nadzoruje ve\xc4\x8dino telesnih notranjih organov. Je promotor stresa in nasprotuje u\xc4\x8dinkom parasimpati\xc4\x8dnega \xc5\xbeiv\xc4\x8devja, ki narekuje telesne funkcije v obdobjih mirovanja. Opisano delovanje velja le na splo\xc5\xa1no, v resnici pa so u\xc4\x8dinki obeh, simpati\xc4\x8dnega in parasimpati\xc4\x8dnega \xc5\xbeiv\xc4\x8devja, veliko zapletenej\xc5\xa1i in prepleteni._NEWLINE_V prenos signala v simpati\xc4\x8dnem \xc5\xbeiv\xc4\x8devju sta vklju\xc4\x8deni dve vrsti nevronov: pre- in postganglijski nevroni. Preganglijski nevroni so kraj\xc5\xa1i in izvirajo iz torakolumbalnega  predela hrbtenja\xc4\x8de (predela prsnega ko\xc5\xa1a in ledij; med vretencema T1 in L2). Nato potujejo do ganglijev, po navadi v enega od paravertebralnih ganglijev, kjer tvorijo preklope (sinapse) s postganglijskimi nevroni. Od tam segajo postganglijska vlakna po vsem telesu._NEWLINE_V preklope znotraj ganglijev preganglijski nevroni spro\xc5\xa1\xc4\x8dajo acetilholin, \xc5\xbeiv\xc4\x8dni prena\xc5\xa1alec, ki aktivira nikotinske receptorje na postganglijskih nevronih. Zaradi tega dra\xc5\xbeljaja postganglijski nevroni spro\xc5\xa1\xc4\x8dajo noradrenalin (z dvema pomembnima izjemama), ki aktivira adrenergi\xc4\x8dne receptorje v tar\xc4\x8dnih tkivih. Aktivacija receptorjev v tar\xc4\x8dnih tkivih spro\xc5\xbei u\xc4\x8dinke, povezane s simpati\xc4\x8dnim \xc5\xbeiv\xc4\x8devjem._NEWLINE_Omenjeni izjemi predstavljata postganglijske nevrone, ki o\xc5\xbeiv\xc4\x8dujejo \xc5\xbeleze znojnice (le ti spro\xc5\xa1\xc4\x8dajo acetilholin, ki aktivira muskarinske receptorje) in sredico nadledvi\xc4\x8dnice. Slednja deluje v sodelovanju s simpati\xc4\x8dnim \xc5\xbeiv\xc4\x8devjem in ima vlogo modificiranega simpati\xc4\x8dnega ganglija; znotraj nje so tvorjene sinapse med pre- in postganglijskimi nevroni, vendar postganglijski nevron ne zapusti sredice nadledvi\xc4\x8dnice, temve\xc4\x8d v njej spro\xc5\xa1\xc4\x8da noradrenalin in adrenalin neposredno v krvni obtok.'